
DIPLOMAŢIA AMERICANĂ, UN DOMENIU REZERVAT

Eric Alterman 

 

De mai multe decenii, democraţia americană se degradează. Revitalizarea sa ar solicita un efort suplimentar al cetăţenilor, deja absorbiţi de activitatea şi familia lor. Ea presupune şi instituţii de mediere (partide, asociaţii) care să funcţioneze şi în care indivizii să se poată întâlni pentru a face schimb de idei. În fine, ea reclamă un grup de intermediari politici oneşti, dispuşi să explice ţării semnificaţia problemelor importante, apoi să pună în practică voinţa alegătorilor.

În SUA, nici una dintre aceste condiţii nu este îndeplinită. Declinul numărului reuniunilor, a frecvenţei întrunirilor, a procentului de lectură a presei (în special la tineri) dovedeşte că adulţii au încetat să înveţe habitudinile vitale ale democraţiei. Ei le înlocuiesc cu televiziunea, al cărui dublu efect este acela de a spori pesimismul faţă de instituţiile democratice şi de a absorbi timpul, altădată destinat activităţilor civice. 

Mai mult decât opţiunile în materie de politică internă, cele de politică externă şi militară sunt subordonate unui mecanism în care domină interese categoriale puternice şi manipulatoare, capabile să exploateze ignoranţa poporului american, pentru a plia mai bine politica naţională în serviciul intereselor lor. În ce priveşte preşedinţii, aceştia profită de “dispoziţia” spre patriotism şi apărare a majorităţii cetăţenilor. La rândul lor, întreprinderile, birocraţiile sau lobbies-urile de tip etnic se confruntă în Congres şi în mass-media pentru a determina parametrii opţiunilor Casei Albe. Şi o fac, adesea, fără ca publicul, în sens larg, să participe deloc la această dezbatere.

Dacă politica externă acuză linia nedemocratică a hotărârilor luate de executivul american, primul motiv decurge, fără îndoială, din percepţia acestuia despre “străinătate”. Este, oare, util de reamintit, minima cunoaştere şi curiozitate a americanilor pentru obiceiurile şi tradiţiile altor culturi? În momentul în care războiul rece sistematiza angajamentele externe ale SUA, preşedintele Harry Truman nu ezita să proclame: “Dacă înţelegeţi Jackson Country, înţelegeţi lumea”.

Foarte puţin informaţi, datorită “tratamentului” pe care mass-media o rezervă restului planetei, americanii se îndoiesc în mod conştient de competenţa lor în a determina politica externă a ţării lor; chiar preferă să nu fie consultaţi cu privire la acest subiect. Un studiu realizat în anul 1989 de către Carnegie Council of Ethics and Internatitonal Relations, a stabilit că mai mult de jumătate din persoanele interogate se considerau insuficient calificate pentru a participa la luarea deciziei diplomatice.

Discursul asupra «securităţii naţionale» pare, de altfel, conceput astfel încât să-i excludă pe cei care se găsesc în exteriorul micului “cler” al celor care decid. De la începutul războiului rece, «securitatea naţională» a postulat, într-adevăr, existenţa legăturilor esenţiale între un număr considerabil de variabile economice, politice şi militare. În aşa măsură încât aprecierea ansamblului nu poate ţine decât de competenţa unui foarte mic număr de persoane, dotat atât cu capital intelectual cât şi foarte bine informat, adesea cu informaţii confidenţiale într-un anumit domeniu, care îi permit să arbitreze între toate aceste variabile.

Cum, la urma urmelor, nu se pregetă niciodată să se indice faptul că o catastrofă naţională ar putea sancţiona cea mai mică eroare, puterea de intimidare devine prohibitivă, chiar pentru cei care se simt destul de competenţi pentru a lua, cotidian, decizii personale şi profesionale dificile. În lipsa cunoştinţelor şi a încrederii în sine, cetăţenii se regăsesc excluşi de pe un teren care le poate, totuşi, determina existenţa.

În anul 1977, de exemplu, pentru a evita ascunderea lor în silozuri susceptibile de a atrage un atac sovietic, administraţia Carter a propus construirea, în vestul american, a unei reţele feroviare destinate transportului rachetelor MX. Sistemul conceput era atât de gigantic, încât construirea sa ar fi constituit cel mai mare şantier din istoria umanităţii; acesta ar fi antrenat şi dislocarea unor comunităţi care trăiau în acele locuri de multe generaţii. În fine, un asemenea proiect ameninţa distrugerea unuia dintre ecosistemele cele mai fragile ale ţării. Cu toate acestea, preşedintele Carter a insistat. Atunci când grupuri de cetăţeni i-au întrebat pe responsabilii politici şi militari pentru a auzi justificarea lor pentru o întreprindere atât de uriaşă pe care Congresul se pregătea s-o finanţeze, generalul Thomas Stafford a explicat fără entuziasm aleşilor locali din statul Nevada că opunerea la construirea reţelei feroviare se datora numai ignoranţei acestora în ce priveşte chestiunile strategice. Dacă proiectul a capotat definitiv, aceasta s-a întâmplat numai din cauza ciocnirilor dintre cele două opoziţii, una de dreapta şi alta de stânga.

Fără autorizarea Congresului

Dinamica războiului rece a continuat să fie un obstacol în ce priveşte dezbaterea democratică în materie de politică externă, chiar odată dispărută orice ameninţare militară pentru SUA. Acest fapt a putut fi remarcat mai ales în 1990-1991 când, hotărând să pornească războiul din Golf, preşedintele George Bush a obţinut susţinerea a ceea ce mai rămăsese din Uniunea Sovietică. Câteva zile după invadarea Kuweitului de către Irak, preşedintele american a trimis trupe în Arabia Saudită fără autorizarea Congresului şi fără o dezbatere în cadrul acestuia. Purtătorii săi de săi de cuvânt au apărat teza potrivit căreia, ca preşedinte, G. Bush dispunea de autoritatea necesară pentru a angaja ţara sa în război, dacă dorea acest lucru. Poziţia Casei Albe a fost imediat aprobată de majoritatea republicanilor şi de cvasitotalitatea comentatorilor.

Responsabil, anterior, de un război secret în Cambodgia, fostul secretar de stat Henry Kissinger explica: “Statele Unite nu-şi pot asuma riscul de a fi ţinute în lesă. Şi, în plus, nu-şi pot asuma riscul de a pierde”. Pe atunci redactor şef al hebdomadarului “The New Republic”, Fred Barnes opina: “Congresul nu trebuie să se amestece. Vor şicana, se vor smiorcăi şi vor scheuna, în timp ce nu sunt capabili să voteze un buget”.

Congresul a intervenit şi a votat în favoarea războiului. Dar, pus în faţa faptului împlinit al angajării trupelor şi prestigiului american în această problemă, alternativa acestuia se rezuma la susţinerea preşedintelui sau la umilirea acestuia în faţa întregii lumi. În Senat, marja mică a victoriei Casei Albe (53 de voturi împotriva a 47) a depins, de altfel, de aleşii care dezaprobau strategia prezidenţială, dar refuzau să-şi asume riscul de a-l sfida pe şeful statului (şi şef al armatelor) pentru un subiect definit de preşedinte ca fiind central pentru securitatea ţării.

Apoi, chiar dacă miza era infinit mai mică, preşedintele Willian J. Clinton şi-a manifestat şi mai mult dezinvoltura faţă de reglementările

Apoi, chiar dacă miza era infinit mai mică, preşedintele William J. Clinton şi-a manifestat şi mai mult dezinvoltura faţă de reglementările constituţionale când a hotărât să ordone trupelor americane, în anul 1994, să debarce în Haiti. Congresul nu a fost consultat, fără îndoială pentru motivul că era, majoritar, opus unei asemenea operaţiuni. Sondajele care au precedat invazia indicau faptul că 66% dintre americani erau defavorabili acestei acţiuni.

Inspirându-se dintr-o tehnică deja utilizată de Harry Truman în timpul războiului din Coreea, responsabilii executivului au calificat operaţiunea haitiană ca “acţiune de poliţie” şi au asimilat-o vechilor operaţiuni întreprinse de SUA în Republica Dominicană (1965), Grenada (1983) şi Panama (1989). Calificând invazia ca “în întregime conformă practicilor trecute”, ministrul adjunct al justiţiei, Walter E. Dellinger, a considerat-o, totuşi, susceptibilă de “a intra în cadrul autorităţii constituţionale a preşedintelui”. În acest caz, responsabilii Congresului s-au simţit, fără îndoială, uşuraţi de a nu-şi fi exprimat poziţia cu privire la o iniţiativă care, în fond, a luat o turnură bună. Dar această jurisprudenţă a actului arbitrar are un raport foarte îndepărtat cu prevederile Constituţiei.

Problemele războiului şi ale păcii continuă să fie considerate prea serioase pentru a fi supuse arbitrajului unei dezbateri democratice. De la începutul administraţiei Clinton, Congresul nu a încetat să-şi exprime dezaprobarea cu privire la politica prezidenţială în Balcani, fără a putea, în acelaşi timp, să o modifice sau să sugereze altă soluţie coerentă. În ciuda zarvei provocate de câţiva aleşi izolaţi în legătură cu Bosnia şi implozia iugoslavă, Congresul nu a organizat nici o audiere publică privind acest subiect în momentul exploziei Federaţiei. Şi nici una din rezoluţiile parlamentare depuse de unii membri ai Congresului nu s-a finalizat prin vot. Comisiile de politică externă ale Senatului şi Camerei Reprezentanţilor au denunţat, adesea, politica Casei Albe, fără a propune, însă, o strategie de înlocuire.

Haiti, Rwanda, Bosnia: preşedintele Clinton a trebuit să preia responsabilitatea fiecărei acţiuni (şi a fiecărui refuz de a acţiona), în timp ce Congresul se limita la a-şi exprima criticile. Dezbaterea referitoare la Haiti s-a rezumat numai la problemele politice sensibile ale refugiaţilor potenţiali şi ale imigraţiei ilegale în SUA. În ce priveşte ideea unei intervenţii militare în Rwanda, pentru a preîntâmpina genocidul care se desfăşura acolo, aceasta nu a fost niciodată evocată cu adevărat. Şi când s-a pus problema trimiterii trupelor americane în Bosnia, Lee Hamilton, responsabil democrat al Comisiei de politică externă a Camerei Reprezentanţilor a replicat: “Adevărata dezbatere este de a şti dacă suntem pregătiţi să trimitem tineri americani, care locuiesc în statul meu, Indiana, să-şi rişte viaţa în Balcani. În ce mă priveşte, nu sunt dispus să accept acest lucru, pentru că nu văd interesul vital american care l-ar justifica”.

În raport cu opinia publică, o asemenea luare de poziţie, anterioară acordurilor de la Dayton, nu prezenta nici un risc. Marea majoritate a americanilor nu se preocupa deloc de Bosnia, exceptând momentul când se punea problema trimiterii trupelor. În sondajele regulate care au fost făcute pe această temă, proporţia persoanelor interogate care au răspuns că urmăresc războiul din Balcani a depăşit pragul de 20% o singură dată, în mai 1993, în rest proporţia oscilând în jurul lui 12%.

Într-adevăr, americanii sunt mai puţin bine informaţi referitor la «afacerile externe», decât în ce priveşte politica internă, care deja îi interesează destul de puţin. Cum să nu înţelegi imposibilitatea cetăţenilor de a participa în mod inteligent la stabilirea politicii externe a ţării lor când, de exemplu, majoritatea lor este incapabilă să precizeze de partea cui intervine conducerea lor în cazul unui conflict în curs (ca în cazul activismului reagan-ian în America Centrală în anii ’80) sau să explice împotriva cui a fost creată NATO?

O asemenea absenţă de informaţie şi de atenţie fac publicul vulnerabil, în special în ce priveşte propaganda unei conduceri a cărei grijă pentru adevăr este adesea mai puţin acută decât cea pentru confortul său ideologic, politic sau personal. Aproape fiecare dintre preşedinţii aleşi după încheierea celui de-al doilea război mondial s-a simţit, de altfel, autorizat să inducă în eroare poporul american referitor la problemele esenţiale ale politicii externe şi militare.

Astfel, în 1964, câteva săptămâni înainte de alegerea sa la Casa Albă, preşedintele Lyndon Johnson nu ezita să promită contrariul a ceea ce deja prevăzuse să facă în Vietnam: “Nu suntem dispuşi să-i trimitem pe băieţii noştri la aproape 15.000 de kilometri depărtare de noi: asiaticii se pot apăra ei-înşişi”.

Unul din defectele sistemului electoral american, marcat de schimbările foarte numeroase (la fiecare doi ani pentru Congres, la fiecare patru ani pentru Casa Albă) ţine de tendinţa opiniei publice de a face front comun în jurul conducătorilor săi în perioadă de criză internaţională. Responsabilii politici ezită, deci, rareori să profite, în scopuri electorale şi personale, de o asemenea dispoziţie colectivă. De altfel, potrivit anumitor politologi, tentaţia responsabililor de a orienta agresivitatea ţării către o ţintă străină este cu atât mai mare în democraţie, unde opoziţiile interne nu pot fi reprimate prin violenţă.

Fabricarea unei crize la momentul potrivit

În SUA, acţiunile armate au o mare şansă de a preceda sau succede alegerilor. În anul 1962, de exemplu, alegerile pentru Congres l-au incitat pe preşedintele John F. Kennedy, bănuit de moliciune de către adversarii săi republicani, să plaseze sub reflectoare problema rachetelor din Cuba, transformând astfel o dificultate susceptibilă de a fi rezolvată pe căi diplomatice obişnuite într-o criză care se putea termina cu un conflict nuclear.

Căci faptul că un discurs “războinic” este, în principiu, puţin popular în SUA, nu are deloc importanţă în momentul în care dispozitivul militar este desfăşurat. Susţinerea acordată de opinia publică unei politici de forţă creşte, într-adevăr, pe măsură ce se trece de la general la particular. Interogaţi asupra ideii abstracte a recurgerii la forţă, americanii au tendinţa să se opună. Dar reacţia lor este aproape întotdeauna favorabilă în cazuri concrete, după cum o dovedesc cazurile de intervenţie în Liban, în Republica Dominicană, în Vietnam, în afacerea Mayagnez, în Grenada, în bombardarea Libiei, în invazia din Panama, în războiul din Golf şi în recentele bombardamente împotriva Irakului.

Această tendinţă este benefică atât pentru preşedinţii populari, ca şi pentru cei care nu sunt aşa. Înainte la Lyndon Johnson să trimită trupe în Vietnam, numai 42% dintre persoanele interogate susţineau angajarea americană în Asia Sud-Estică; procentul a crescut la 72% odată cu hotărârea luată de Casa Albă. Numai 7% dintre americani aprobau ideea unei invazii în Cambodgia înainte ca aceasta să devină realitate; odată ordonată de preşedintele Richard Nixon, procentul a crescut la 50%.

A afirma că politica externă americană nu este nici concepută, nici aplicată în manieră democratică, nu înseamnă că aceasta se desfăşoară independent de consideraţiile şi de grupurile de presiune interne. Dar, în majoritatea cazurilor, când specialiştii diplomaţiei discută despre democratizarea domeniului lor de specialitate, aceştia se gândesc, în primul rând, să lărgească numărul celor care intervin cu “greutate” la capitolul respectiv. Dacă, de exemplu, în anii ’50, era vorba mai ales de bancheri, de companii petroliere, de United Fruit şi de Council of Foreign Relations, lista actuală ar trebui să includă, potrivit acestora, noi grupuri etnice, asociaţii de protecţie a mediului sau a drepturilor omului şi, poate, câteva mişcări feministe.

Dar, un asemenea model nu se preocupă prea mult de sentimentul majorităţii electoratului: în fond, acesta nu caută decât să includă un număr mai mare a acelor cetăţeni care fac deja parte din foarte micul grup al celor pe care politica îi mobilizează. Modelul continuă, deci, să postuleze pasivitatea majorităţii americanilor, ca şi cum toţi cei care nu au acces la pârghiile puterii nu ar avea, în materie de reprezentare democratică, un drept egal cu al celorlalţi.

 

RĂZBOI FĂRĂ SFÂRŞIT ÎMPOTRIVA IRAKULUI

Alain Gresh

 

Ne aducem aminte de faimoasa «doctrină Brejnev» a suveranităţii limitate. În numele “intereselor superioare ale socialismului”, pe care numai ei ştiau să le definească, conducătorii sovietici îşi arogau dreptul de a interveni pentru a împiedica orice “contrarevoluţie” în “ţările frăţeşti”. Animate de acest nobil ideal, tancurile pactului de la Varşovia au strivit, în 1968, “primăvara de la Praga”.

Treizeci de ani mai târziu, cu un cinism dezarmant, marele cotidian american Washington Post definea «doctrina Clinton» ca valabilă pentru întreaga lume. Reacţionând la rezervele lui Kofi Annan, Secretar General al ONU şi la criticile sale valabile privind raidurile aeriene împotriva Irak-ului, editorialistul replica: “SUA şi Marea Britanie sunt mai fidele scopurilor ONU şi textelor acestora decât Naţiunile Unite însele” (International Herald Tribune, 19-20 decembrie 1998). Dacă cuvintele au un sens, Washingtonul – pentru că Londra era citată numai cu calitate anecdotică de cauţiune – este, deci, cel mai în măsură să decidă ceea ce este conform dreptului şi justiţiei. Dacă comunitatea internaţională acceptă acest lucru, cu atât mai bine; dacă îl refuză, SUA se angajează să-l impună, bineînţeles în numele principiilor Naţiunilor Unite. SUA sunt «naţiunea indispensabilă», formulă pe care membrilor executivului preşedintelui Clinton le place s-o repete.

Ne aflăm în data de 16 decembrie 1998. Consiliul de Securitate este în plină şedinţă pentru a studia rapoartele prezentate de Richard Butler, preşedintele australian al Comisiei Speciale a Naţiunilor Unite (UNSCOM) şi de Agenţia Internaţională a Energiei Atomice (AIEA). 

În timp ce aceasta din urmă repetă că Bagdadul şi-a îndeplinit obligaţiile sale şi că se poate trece, în domeniul nuclear, de la regimul inspecţiilor la cel al controlului permanent, australianul pretinde că UNSCOM “nu este în măsură să întreprindă o activitate substanţială de dezarmare”. Acesta ar fi trebuit să reprezinte, cel puţin, un subiect de dezbatere – care a fost întrerupt: ca nişte banali telespectatori, membrii Consiliului de Securitate au descoperit, prin intermediul CNN, anunţul Casei Albe privind începerea bombardamentelor împotriva Irakului.

Ca principală justificare a acestei decizii, raportul lui Richard Butler. S-a aflat, însă, rapid, că “pana” diplomatului australian fusese “inspirată” de Casa Albă. R. Butler, care nu-şi consultase nici unul dintre adjuncţi, informa regulat Departamentul de stat cu privire la progresele redactării. Un fost inspector american, Scott Ritter, unul din cei mai sălbatici partizani ai metodei forte împotriva preşedintelui Saddam Hussein şi care dezvăluise legăturile UNSCOM cu serviciile de informaţii israeliene, a dat asigurări că R. Butler era în contact permanent cu membrii Consiliului naţional de securitate al SUA care “îi ceruseră să înăsprească tonul raportului său pentru a justifica bombardamentele” (The New York Post, 17 decembrie 1998).

După cum recunoştea un înalt responsabil american “d. Butler a discutat cu noi concluziile sale preliminare. Noi am reacţionat şi am pus întrebări. Apoi am reacţionat la raportul său final decizând utilizarea forţei” (International Herald Tribune, 19-20 decembrie 1998). Dar această ultimă afirmaţie era falsă: de la 13 decembrie ’98, trei zile înainte de prezentarea raportului, Casa Albă avertizase statul major american asupra faptului că preşedintele urma să ordone bombardarea Irakului în următoarele zile. (The Washington Times, 17 decembrie 1998).

Caracterul parţial al evaluării lui Richard Butler urma să fie rapid pus în evidenţă de către diplomaţi şi ziarişti. De ce nu menţiona acesta numărul - trei sute ! - de inspecţii efectuate fără piedici în mai puţin de o lună? De ce acorda o asemenea importanţă diverselor incidente, minore, care, în general, se terminaseră cu bine? De ce nu amintea caracterul provocator al «vizitelor» întreprinse în clădirile guvernamentale sau ale partidului Baas? Acordul din 23 februarie 1998, semnat între Kofi Annan şi Tarek Aziz, nu prevedea respectarea “preocupărilor legitime ale Irakului privind securitatea, demnitatea şi suveranitatea sa naţională”?

În ce priveşte aprecierea globală – “UNSCOM nu este în măsură să întreprindă o activitate substanţială de dezarmare”, aceasta este, pur şi simplu, mincinoasă. Într-adevăr, Irakul este deja mult dezarmat. Ţării i s-au impus sacrificii prin menţinerea sancţiunilor, care se resimt şi de către capacităţile militare. Armata acesteia – care nu şi-a mai putut procura din străinătate de mai bine de opt ani nici un tanc, avion sau elicopter – este numai bună să reprime, fără milă, orice opoziţie internă. Capacităţile sale nucleare au fost reduse la zero. După cum remarca Jean-Louis Dufour, consultant strategic, “o armă este întotdeauna alcătuită din două elemente, încărcătura şi lansatorul, care, amândouă, lipsesc Bagdadului … În afară de rachetele Scud, despre care nu se ştie nimic, Irakul nu mai are lansatoare apte să-şi lovească vecinii. El nu este, deci, capabil să împrăştie asupra acestora încărcături chimice sau bacteriologice” (Libération, 18 decembrie 1998).

Pentru că activitatea UNSCOM a fost eficientă, Anthony Blair, primul ministru britanic, recunoştea că experţii Naţiunilor Unite “au reuşit să elimine mai multe arme de distrugere masivă decât războiul din Golf” (Le Figaro, 18 decembrie 1998). Richard Butler însuşi declara, la 18 noiembrie 1998, că Irakul era aproape în conformitate cu criteriile Naţiunilor Unite privind cele două dosare ale rachetelor şi ale armelor chimice, dar că bacteriologicele rămâneau “o gaură neagră”. Astfel, din cele patru dosare ale dezarmării, trei – nuclear, chimic şi rachete – erau închise sau pe cale de-a fi închise. În plus, UNSCOM instalase anumite camere de luat vederi pentru a supraveghea «poziţiile sensibile», pregătind astfel un control continuu al ţării.

Ascunde preşedintele Saddam Hussein ceva? Fără îndoială. Va încerca să reconstruiască o parte a potenţialului său militar? În mod sigur. Dar poate fi, oare, altfel? Irakul este situat într-un mediu regional extrem de dur: Israelul posedă toată gama de arme de distrugere în masă – nucleare, chimice şi bacteriologice – precum şi de rachete transportoare; Iranul are rachete cu rază medie şi lungă de acţiune şi are, potrivit SUA, arme nucleare; Turcia intervine militar în teritoriul irakian, în Kurdistan; “fratele duşman” sirian dispune de un important arsenal chimic. Nici regimul lui Saddam Hussein, nici altă eventuală viitoare conducere irakiană nu poate neglija aceste ameninţări.

Cei care au redactat textul Rezoluţiei 687 a Consiliului de Securitate al Naţiunilor Unite, adoptată la 3 aprilie 1991, au înţeles acest lucru. Dacă textul stabilea condiţiile de încetare a focului – în special dezarmarea -, el reamintea şi “ameninţarea tuturor armelor de distrugere în masă la adresa păcii şi securităţii din regiune, precum şi necesitatea de a acţiona pentru crearea în Orientul Mijlociu a unei zone lipsită de asemenea arme” şi insista asupra “obiectivului pe care îl reprezintă un control general şi echilibrat al armamentelor din regiune”. Pe de altă parte, punctul 14 al textului sublinia că măsurile de dezarmare ale Irakului “se înscriu în demersul ale cărei obiective sunt de a crea în Orientul Mijlociu o zonă lipsită de arme de distrugere în masă şi de orice rachete teleghidate”. Au fost realizate aceste obiective? Nu. Dacă încălcarea rezoluţiei serveşte drept pretext “legal” pentru bombardamentele din Irak, cine îi va pedepsi pe semnatarii acestui text pentru că nu şi-au îndeplinit partea lor de obligaţii?

Era ceva obscen pe ecranul CNN-ului împărţit în două: pe un fond verde, suprarealist, Bagdadul sub bombe; într-o “fereastră”, o şedinţă a Camerei Reprezentanţilor discutând destituirea preşedintelui american. De o parte moartea, în direct, dar sub forma unui joc video; de cealaltă, o democraţie debusolată, dar care se “apleacă” asupra minciunilor derizorii ale unui preşedinte. Simultaneitatea celor două imagini părea să confirme cele mai rele bănuieli ale motivelor asaltului împotriva Irakului. A căutat preşedintele Clinton să câştige câteva voturi în Camera Reprezentanţilor cu preţul câtorva cadavre irakiene? James Baker, fostul secretar de stat american, explica, perfid, faptul că “au fost puse întrebări legitime cu privire la data acestor atacuri”; şi continua: “Sper că am dreptate atunci când spun că, pur şi simplu, nu pot să cred că un preşedinte american ar putea fi atât de viclean încât să pună în pericol militari, bărbaţi şi femei pentru a-şi proteja spatele politic” (International Herald Tribune 19-20 decembrie 1998). Cu mai puţină şiretenie, celebrul editorialist William Pfaff afirma: “Ca moment, cred că decizia lui Clinton era cinică” (International Herald Tribune 19-20 decembrie 1998).

Dacă ziua operaţiunii “Vulpea deşertului” a fost, poate, stabilită în funcţie de preocupările interne, utilizarea forţei împotriva Bagdadului era prevăzută de mult, înscriindu-se, înainte de toate, într-o strategie a SUA de supremaţie militară şi politică în Orientul Apropiat şi în Golf, ai cărui doi piloni de neclintit rămân accesul liber şi la preţuri scăzute la petrol şi alianţa cu Israelul.

În ciuda actualelor preţuri scăzute ale barilului, controlul «aurului negru» rămâne o miză majoră. Rezervele la preţ scăzut ale regiunii vor rămâne, mult timp, încă vitale pentru economia occidentală.

Pe de altă parte, alianţa strategică cu Israelul rămâne, atât din motive interne cât şi externe, de neclintit. Casa Albă împărtăşeşte, în special, viziunea israeliană a ameninţării armelor de distrugere în masă asupra Orientului Apropiat, uitând că Israelul este prima ţară care a introdus armele nucleare în regiune. Menţinerea Irakului într-o “cuşcă” şi ţinerea sub control a Iranului – în ciuda uşoarei destinderi a relaţiilor între Washington şi Teheran – rămân cele două puncte forte ale alianţei între SUA şi Israel, alianţă pe care divergenţele în chestiunea palestiniană n-o ating.

Preşedintele Clinton şi-a câştigat numeroase simpatii în lumea arabă ducându-se în Gaza, la 15 decembrie 1998 şi recunoscând, într-un discurs emoţionant, că istoria palestinienilor era alcătuită “din deposedări şi din disperare”, că nici una dintre părţi nu deţinea “monopolul suferinţei”, că “aspiraţiile unei părţi nu trebuie să se realizeze în detrimentul celeilalte”. Desigur că se putea replica faptul că această călătorie nu a adus nimic concret, că Benjamin Netanyahu refuza chiar aplicarea acordului foarte limitat de la Wye Plantation, că SUA nu exercitau asupra aliatului lor nici un fel de presiune susţinută. Dar cel puţin, pentru prima dată, un preşedinte american părea sensibil la durerea palestinienilor şi convins de dreptul acestora la o patrie.

Atacul împotriva Irakului ar fi trebuit să determine pierderea creditului pe care preşedintele american îl obţinuse prin discursul din Gaza şi să genereze, în întreaga lume arabă şi musulmană, un val de manifestări fără precedent din 1991: din Maroc în Siria, din Yemen în Egipt şi mai ales în Palestina, zeci de mii de bărbaţi şi femei au huiduit SUA. Ziarul oficial egiptean Al Ahram denunţa “luarea ca ostatic a Naţiunilor Unite” de către Washington şi publica un articol care cerea judecarea lui Clinton şi Blair pentru “crime de război”.

Casa Albă poate spera că, odată în plus, această febră va scădea, aşa cum s-a întâmplat după raidul împotriva uzinei de produse farmaceutice din Sudan, Sudanul aşteptând, în continuare, răspunsul la cererea sa de creare de către ONU a unei comisii de anchetă privind această agresiune. Indiferent dacă o doresc sau nu, conducătorii americani sapă mereu, tot mai profund, tranşeele unui “război al civilizaţiilor”, în care cei răi sunt, întotdeauna, «musulmanii» sau «arabii», iar cei blânzi sunt «albii» purtători ai celor mai înalte valori morale.

Bilanţul operaţiunii “Vulpea deşertului” pare minor, chiar negativ. Naţiunile Unite, profund divizate, s-au discreditat. Relaţiile dintre Moscova şi Washington s-au tensionat, iar ratificarea tratatului Start II a fost respinsă de către Dumă. În ţările musulmane, opinia publică, şocată de către acest “război al Ramadan-ului”, a devenit mai atentă la apelurile islamiştilor.

Totuşi, bombardamentele au dus, cel puţin, la unele rezultate în Irak? În ciuda manifestărilor satisfăcute ale Pentagonului, puterea preşedintelui Sadamm Hussein nu pare slăbită, dimpotrivă. Pentru prima dată de la începutul activităţii UNSCOM-ului, camerele de luat vederi fixate pentru supravegherea pe termen lung au încetat să transmită informaţii şi Bagdadul a declarat că UNSCOM-ul ţinea de trecut; activitatea de şapte ani a Comisiei de dezarmare riscă să fie redusă la zero. În sfârşit, se pot pune întrebări asupra realităţii prejudiciilor generate “programului irakian de arme de distrugere în masă”: care sunt acele amplasamente secrete pe care rachetele americane le-au atins şi pe care UNSCOM-ul nu le reperase?

Cu toate acestea, preşedintele Clinton persistă şi semnează. În alocuţiunea sa din 19 decembrie 1998, anunţând încheierea operaţiunii “Vulpea deşertului”, el prezenta principalele axe ale strategiei sale: menţinerea în Golf a unei forţe militare importante – gata să lovească din nou -, continuarea sancţiunilor “cele mai extinse din istoria Naţiunilor Unite”, revenirea inspectorilor UNSCOM şi AIEA cu condiţia ca Irakul să demonstreze că este gata să coopereze cu aceştia, iar în caz contrar, utilizarea forţei şi, în sfârşit, continuarea de către SUA a eforturilor lor pentru răsturnarea preşedintelui Saddam Hussein. În toamna trecută, Congresul a votat un ajutor de 100 de milioane de dolari în acest scop, dar toţi responsabilii recunosc că vor fi necesari ani pentru a reconstrui o opoziţie strivită, în indiferenţa internaţională şi americană, în primăvara anului 1991 şi a cărei fragmentare sfidează imaginaţia.

Un lucru este sigur: sancţiunile nu vor fi ridicate. Dacă unii responsabili francezi sau ruşi au putut să creadă acest lucru – respectiv, să încerce să-l facă să creadă pe Saddam Hussein – ei trebuie să renunţe. Ar fi, de altfel, de ajuns, de ascultat ceea ce americanii repetă, urbi et orbi, de ani de zile. În discursul pronunţat la 26 martie 1997, imediat după numirea sa ca secretar de stat, Madeleine Albright explica deja: “Nu suntem de acord cu ţările care afirmă că, dacă Irakul şi-ar fi îndeplinit obligaţiile în materie de arme de distrugere în masă, sancţiunile ar trebui ridicate. Poziţia noastră, care este de neclintit, este aceea că Irakul trebuie să facă dovada intenţiilor sale paşnice”. Şi pentru cei care nu sesizaseră exact, ea preciza: “Şi abundă dovezile că intenţiile lui Saddam Hussein nu vor fi niciodată paşnice”.

De la 19 decembrie 1998, SUA şi-au reluat “stilul”: evocă întărirea supravegherii frontierelor irakiene pentru a pune capăt contrabandei. Sensibile la apelul în favoarea populaţiilor, ele afirmă totuşi, cu un cinism liniştit, că programul “petrol contra hrană” este suficient, omiţând doi factori esenţiali: ţinând cont de nivelul cursurilor şi de infrastructura sa petrolieră vetustă, Irakul se află în incapacitate de a exporta necesarul pentru a încasa sumele prevăzute – 5,2 miliarde de dolari la fiecare şase luni (în ultimele şase luni Irakul a putut exporta numai echivalentul a 3,15 miliarde de dolari) şi , în plus, ţara, neputând să importe, practic, nici un material, se află în incapacitatea de a-şi reconstrui infrastructurile – distribuţie de apă potabilă, centrale electrice, şosele, poduri, etc. – ceea ce are consecinţe tragice pentru populaţie.

Discuţiile din Consiliul de Securitate privind scenariile de viitor s-au reluat la sfârşitul lui decembrie ’98 şi tind să se împotmolească, atât din cauza aşarnării americane, cât şi a neputinţei ruse şi chineze, precum şi a atitudinii “ceţoase” a Franţei.

Evoluţiile de la Paris din timpul ultimei crize au atins suprarealismul prin declaraţia lui Lionel Jospin, care explica faptul că loviturile americane erau “inevitabile”, dar, totuşi, nu erau “necesare”. Parisul, care nu a condamnat raidurile americane şi afrontul adus Naţiunilor Unite, a afirmat că Bagdadul purta “răspunderea principală a crizei”; totuşi, diplomaţii francezi denunţau, dar numai în cadru privat, comportamentul SUA. Ei justificau tăcerea Franţei prin necesitatea de a nu supune flancul criticilor de dincolo de Atlantic – mercantilism, resentimente, antiamericanism primar – şi prin voinţa de a nu se regăsi izolată. Franţa îşi păstra astfel o şansă de a influenţa, după raiduri, deciziile politice. Este adevărat că alinierea lui Tony Blair la Casa Albă a torpilat, odată în plus, orice posibilitate de coordonare europeană. Această “înţelepciune” va permite ea, oare, Franţei să joace un rol mai activ? Nimic nu este mai nesigur.

În momentul războiului din Golf, preşedintele François Mitterend explicase: participarea militară a Franţei va servi pentru a-i garanta un loc la masa negocierilor. Totuşi, nici în cadrul discuţiilor israeliano-arabe de la Madrid – începute la 30 octombrie 1991, nici în definirea ordinii regionale în Golf, Parisul nu a jucat un rol semnificativ. Israelul, ţările arabe, Organizaţia pentru Eliberarea Palestinei înţeleseseră că era mai bine să te adresezi veritabililor “stăpâni” ai jocului.

Primele schimburi de replici din cadrul Consiliului de Securitate confirmă că propunerile franceze au puţine şanse de a fi acceptate. Washingtonul apără postul lui Richard Butler şi refuză reorganizarea UNSCOM şi definirea unei “noi metode” de control a armamentelor. În ce priveşte oferta făcută de preşedintele Jacques Chirac de a ridica embargo-ul petrolier – nu sancţiunile -, aceasta este însoţită de o condiţie inedită care marchează un recul sensibil al diplomaţiei franceze. 

Într-adevăr, nu numai că ea nu prevede o “supleţe” a condiţiilor în care Irakul ar putea importa ceea ce-i este indispensabil pentru reconstrucţie, dar ea presupune “un control foarte strict al încasărilor pe care Irakul le va obţine din petrolul său”. Altfel spus, şi, în contradicţie cu rezoluţiile ONU, Bagdadul va rămâne sub tutelă, chiar după ce-şi va îndeplini obligaţiile sale internaţionale. O situaţie care ne reîntoarce la perioada mandatelor coloniale din perioada interbelică.

Cu vederea înceţoşată de preşedintele Saddam Hussein, politica occidentală nu dă ea, oare, deoparte, adevăratele pericole din regiune: explozia şi fragmentarea sa? Războaiele din ex-Jugoslavia nu reprezintă o presiune alarmantă? Nici unul din statele născute în Orientul Apropiat după încheierea primului război mondial nu este solid. Fiecare din ele este traversat de fracturi religioase, sociale sau etnice, accentuate de criza economică şi de autoritarismul politic. Voinţa de a se debarasa, indiferent cu ce preţ, de Saddam Hussein, riscă să sfarme statul irakian. Ţara ar deveni, în acest caz, un câmp închis de confruntări care ar implica, prin forţa lucrurilor, Turcia, Iranul, Arabia Saudită şi Israelul. Kurdistanul oferă, deja, o prefigurare a acestui scenariu. S-ar ajunge, astfel, la capătul drumului deschis de cruciada din ianuarie-februarie 1991 din Golf. Viitorului radios promis cu această ocazie i se va substitui coşmarul unui război de o mie de ani!

 

 

 

DE CE NU VA CEDA SADDAM HUSSEIN

Raad Alkadiri* 

Valurile bombardamentelor asupra Irakului întreprinse, în mod concertat, de SUA şi Marea Britanie lasă o amară impresie de “déjŕ-vu”. Sunt prezente toate ingredientele unui scenariu repetat de o mie de ori, fiecare protagonist recitând o tiradă deja familiară: Richard Butler a redactat un raport insuportabil care accentuează lipsa de cooperare irakiană cu UNSCOM, alianţa americano-britanică a aplicat o pedeapsă militară regimului preşedintelui Saddam Hussein, iar Bagdadul este indignat de concluziile domnului Butler, acuzând UNSCOM de lipsă de obiectivitate. 

Iată un spectacol care se repetă, la intervale regulate, în faţa opiniei internaţionale de mai bine de un an – mai exact, din octombrie 1997. Sfârşitul acestei ultime reprezentaţii a suferit, în mod cert, câteva modificări, care nu sunt, însă, surprinzătoare. Preşedintele Clinton, susţinut de Tony Blair, s-a limitat să aplice ameninţările pe care le profera de luni de zile şi să lanseze atacuri aeriene susţinute şi punitive. 

Din diferite motive, SUA nu mai aveau de ales. Consacraseră deja prea mult timp şi prea mult credit politic pentru a denunţa ameninţarea pe care o reprezenta Saddam Hussein la adresa păcii şi securităţii mondiale, blocând căutarea oricărei alte soluţii în problema irakiană, atât timp cât acesta se afla la putere. În consecinţă, ceea ce era în joc, era credibilitatea politicii lor irakiene şi, totodată, şi cea a Marii Britanii, precum şi voinţa lor comună de a utiliza forţa. Faptul că alegerea datei acţiunii militare – şi a raportului lui Butler – rezolvă foarte bine problemele preşedintelui Clinton pe plan intern este de importanţă secundară. Înfruntarea trebuia să aibă loc; rămânea numai de stabilit data.

O politică coerentă

 

Acum, când loviturile au încetat, cel puţin provizoriu, se impune o întrebare: acţiunea militară de patru zile, din decembrie 1998, a modificat, oare “dona”? Răspunsul este, aproape sigur, negativ. Există indicii că ciclul înfruntărilor va continua. Totuşi, câteva evoluţii s-ar putea dovedi semnificative pe termen lung, în special voinţa afişată de către Washington şi Londra de a acţiona fără girul Consiliului de Securitate al ONU şi fără o susţinere internaţională largă. Nici un alt ingredient de bază al problemei nu s-a schimbat.

Acest lucru este şi mai valabil pentru partea irakiană. Modificările tactice făcute datorită evenimentelor nu au alterat cu nimic obiectivul strategic al politicii preşedintelui Saddam Hussein: supravieţuirea regimului sub conducerea sa. Alţi factori intră în joc în definirea politicii externe a Irakului sau în ce priveşte atitudinea sa faţă de inspectorii UNSCOM – o mândrie naţională încăpăţânată, dorinţa de a redobândi un rol conducător în Orientul Apropiat sau refuzul de a-şi asuma rolul de învins, cu toate consecinţele care decurg din această postură. Dar aceste ultime elemente par secundare în raport cu scopul central care este perenitatea regimului, generatoare a unui climat de frică şi de suspiciune.

Obsedat de supravieţuirea sa, regimul actual a început, din 1991, să obstrucţioneze tot ceea ce reprezintă, în viziunea sa, o ameninţare vitală pe termen lung. Astfel, retorica acuzând UNSCOM, că este în solda CIA şi a Mossad-ului nu este exclus să fie fondată pe bănuieli autentice. Dar nu acest lucru înspăimântă cel mai mult regimul. Adevăratul pericol este acela că UNSCOM reuşeşte în misiunea sa şi demantelează integral arsenalul de arme neconvenţionale.

Dorinţa Bagdadului de a evita un asemenea rezultat este mai puţin motivată de voinţa sa de a-şi ameninţa vecinii sau alte ţări mai îndepărtate, cât de concepţia sa geopolitică regională. Irakul se percepe ca fiind asediat din toate părţile de către state ostile puternice care posedă – fiecare sau care sunt pe cale de a avea – o forţă de atac neconvenţională. Astfel, Irakul este închis într-o “dilemă securitară”. La fiecare raport, verificat sau nu, care indică faptul că unul dintre vecinii săi a reuşit să facă un pas pe calea stăpânirii uneia sau alteia dintre armele de distrugere în masă, Bagdadul se simte din ce în ce mai vulnerabil. Aşa a fost situaţia la începutul anului 1998, când s-a anunţat succesul testelor iraniene privind rachetele cu rază medie de acţiune, una dintre ţintele avute în vedere fiind Irakul.

Regimul irakian consideră că misiunea UNSCOM îi ameninţă securitatea naţională şi continuitatea sa. Deposedat de armele sale de distrugere în masă, se simte slăbit în faţa vecinilor săi. Din acest punct de vedere, activitatea inspectorilor UNSCOM vizează să priveze Irakul nu de mijloacele hegemoniei sale în regiune, ci de capacitatea sa de apărare, de a putea respinge potenţiali agresori.

Ghidat de această logică, preşedintele Saddam Hussein a urmat, de la războiul din Golf, o politică coerentă. Aceasta încearcă să întârzie sau să obstrucţioneze sarcina UNSCOM, în speranţa că sancţiunile vor înceta înainte de demantelarea completă a armelor sale de distrugere în masă sau înainte ca regimul însuşi să sucombe sub presiuni. În acest cadru, diplomaţia irakiană a făcut tot posibilul pentru a exacerba diferenţele de opinii apărute, după războiul din Golf, între membrii permanenţi ai Consiliului de Securitate, ştiind foarte bine că încetarea consensului deschide o poartă spre salvarea economică şi politică.

Dacă avem în vedere obiectivele strategice ale regimului şi concepţia sa despre raporturile internaţionale, se poate afirma că bombardamentele anglo-americane au servit mai mult obiectivelor pe termen lung ale Bagdadului decât celor ale Washington-ului sau Londrei. În mod cert, Saddam Hussein ar fi preferat să evite loviturile aeriene, în special cela vizând infrastructura militară şi securitară care asigură continuitatea regimului său. De altfel, de două ori în 1998 – în ianuarie-februarie şi în noiembrie -, el s-a arătat gata să dea înapoi în faţa iminenţei unei acţiuni militare. Totuşi, iniţiativa anglo-americană pare să fi eşuat în a provoca o rebeliune în rândurile armatei şi nu există nici o previziune că bombardamentele vor reuşi în acest mod să-şi îndeplinească obiectivul afişat, anume acela de a “reduce” capacităţile de fabricaţie ale armelor irakiene de distrugere în masă.

În schimb, aceste bombardamente reprezintă pretextul ideal pentru a expulza definitiv UNSCOM. În orice caz, Londra şi Washington, acţionând fără acordul prealabil al ONU, au furnizat Bagdadului mijloace pentru a se “tocmi”; şi irakienii nu vor ezita să o facă pentru a slăbi puterea Comisiei.

În mod semnificativ, această campanie militară a scos la iveală disensiunile din cadrul Consiliului de Securitate. Rusia şi China au criticat sus şi tare aceste atacuri, prima mergând până la a-şi retrage temporar ambasadorii săi de la Londra şi Washington. Franţa şi-a arătat în mod discret dezacordul; se poate paria că Irakul va “juca” pe această lipsă de unitate pentru a-şi depăşi izolarea.

Politica adoptată de Washington şi Londra va determina, în mare măsură, ieşirea din actuala situaţie. Deocamdată, se pare că acestea nu au un plan de acţiune clar, în afară de încercarea de a-l ţine în frâu pe Saddam Hussein, afirmând că ar prefera un alt regim – oricare altul – în locul său. Nimic nou, de altfel. SUA şi Marea Britanie au afirmat, întotdeauna, că nu era posibil nici un fel de dialog politic şi nici ridicarea sancţiunilor atât timp cât rămânea la putere Saddam Hussein. În trecut, această politică se exprima în termenii diplomaţiei şi făcea referire la rezoluţiile Consiliului de Securitate al ONU. În cursul anului 1998, ea s-a tradus în termeni mai “musculoşi”. Acţiunile militare organizate anglo-americane şi declaraţiile care le-au însoţit au “măturat” ultimele vestigii ale construcţiei diplomatice.

Bagdadul va cere ridicarea sancţiunilor

În acest context, nici una din părţi nu va ceda. SUA şi Marea Britanie vor continua să strângă menghina şi vor recurge, probabil curând, din nou la forţă. Dar unde poate duce, de acum înainte, această politică? Cele două state au “ieşit” din cadrul Consiliului de Securitate, iar regimul irakian nu pare să se teamă de ameninţarea atacurilor, exceptând, poate, situaţia în care ar interveni trupe terestre. Iar poziţia Bagdadului nu se va schimba; Irakul va afirma, întotdeauna, că s-a supus rezoluţiilor Consiliului de Securitate şi va cere ridicarea sancţiunilor.

În perspectiva, puţin plauzibilă, a reîntoarcerii UNSCOM, inspectorii nu trebuie să se aştepte la o schimbare de atitudine din partea autorităţilor. Încordat de obiectivele sale strategice, convins de refuzul dialogului de către comunitatea internaţională, precum şi de faptul că aceasta nu vrea să ia în considerare preocupările sale pentru securitate naţională, Irakul estimează că nu trebuie şi nici nu poate să modifice starea de lucruri. Pe scurt, evenimentele dramatice de la jumătatea lunii decembrie ’98 se vor produce, probabil, din nou.

 

 

Notă. Şapte obiective au fost atinse joi, 11 februarie 1999, de avioane americane şi britanice, cinci în nord şi două în sud, a anunţat purtătorul de cuvânt al Pentagonului, căpitanul Michael Doubleday, cele două incidente din sud fiind provocate de intruziunea aparatelor MIG-25 irakiene. La rândul său, Bagdadul a anunţat că doi civili irakieni au fost ucişi şi mulţi alţii răniţi în timpul bombardamentelor din nord. La sfârşitul săptămânii trecute, preşedintele Saddam Hussein a declarat că Irakul dispune de capacitatea militară necesară pentru a ataca bazele saudite şi kuweitiene, folosite de avioanele americane şi britanice în vederea patrulării zonei de interdicţie aeriană din sudul ţării. De asemenea, într-un comunicat oficial dat publicităţii la 15 februarie 1999 de guvernul de la Bagdad, liderii saudiţi şi kuweitieni sunt avertizaţi să interzică decolarea avioanelor aliate de la bazele militare aflate pe teritoriul lor, în caz contrar “locurile care servesc drept puncte de plecare pentru agresiunile comise împotriva Irakului” urmând să fie “atacate şi neutralizate” în viitorul apropiat. Între timp, aflat într-o vizită oficială la Ankara, vice-premierul irakian Tareq Aziz a încercat să convingă la 15 februarie a.c. autorităţile turce să interzică avioanelor americane să folosească bazele aeriene din Turcia pentru a patrula zona de interdicţie aeriană din sudul Irakului.

 

 

 

 

 

 

PAGE  
1

